Jüri Poska

Jüri Gabriel Poska (8. jaanuar 1919 Helsingi – 12. jaanuar 1974 Sundbyberg) oli eesti advokaat ja õigeusu preester.

Elulugu
Jüri Poska oli Jaan Poska noorim poeg. Ta alustas kooliteed Pariisis Montigne'i lütseumis, lõpetas 1937. aastal Jakob Westholmi Gümnaasiumi ja 1942. aastal cum laude Tartu Ülikooli õigusteaduskonna. Ta oli Tallinnas kohtuameti kandidaat. 

Suure põgenemise lainega Rootsi jõudnuna töötas ta aastail 1944–1946 Malmö tööametis, seejärel oli praktiseeriv jurist. Paguluses lõpetas ta Stockholmi Ülikooli õigusteaduskonna.

Ühiskondlikes ametites oli ta aastail 1945–1946 Malmös Noorte Meeste Kristliku Ühingu esimees, Eesti Komitee juriskonsult, paljude kiriklike organisatsioonide liige.

1972. aastal pühitseti ta Münchenis ukraina Peeter-Pauli õigeusu kirikus preestriks. Pühitsemine toimus kahes etapis: laupäeval, 5. augustil 1972 pühitseti Jüri Poska lugejaks, hüpodiakoniks ja diakoniks ning pühapäeval, 6. augustil 1972 toimunud piiskoplikul jumalateenistusel preestriks. Pühitsemise viis läbi piiskop Orest (ukrainlane USA-st), keda assisteerisid ülempreester Palladius, diakon Aleksander ja sakslasest hüpodiakon Horst.

Jüri Poska on maetud Stockholmi Metsakalmistule. Jüri Poska oli abielus luuletaja Helve Poskaga (26. märts 1925 Haapsalu – 14. aprill 2020 Stockholm), neil oli neli last.

Tunnustus
Püha Piiskop Platoni orden
Eesti Rahvusfondi kuldmärk
Katoliiklik teenetemärk Notre Dame des Victoires

Teosed
Jüri Poska. The Martyrdom of Bishop Platon, Culture Fund of the Estonian Apostolic Orthodox Church, Stockholm 1968.

Viited

Kirjandus
P. Ainsaar. Jüri Poska in memoriam. Eesti Päevaleht (Rootsi), 2. veebruar 1974, nr. 9, lk. 8.

Välislingid

Eesti advokaadid
Eesti õigeusu vaimulikud
Eesti õigusteadlased
Jakob Westholmi Gümnaasiumi vilistlased
Tartu Ülikooli õigusteaduskonna vilistlased
Püha Piiskop Platoni ordeni kavalerid
Eestlased Rootsis
Sündinud 1919
Surnud 1974